Наташа Тасић (1983) рођена је у Нишу, где је завршила теоретски одсек Средње музичке школе као ученик генерације. Дипломирала је 2006. године на групи за Општу музичку педагогију Академије уметности у Новом Саду, а магистрирала 2011. на одсеку за Музичку теорију истог факултета. Добитник је признања Универзитета у Новом Саду за изузетне резултате постигнуте током студирања. Ужа подручја њеног научног и стручног интересовања везана су за историју српске хорске музике, историју музичког живота града Ниша, као и за проблем афирмације савремене музике.

Усавршавала се из области хорског дириговања и певања на семинарима и радионицама широм Европе. Од 2004. до 2008. године била је асистент диригента Хора Саборне цркве Свети Георгије из Новог Сада, а од 2008. је активна као диригент Хора Свети Никола у Нишу. Као хорски диригент наступала је на концертима у Србији (Нови Сад, Ниш, Сремски Карловци, Грачаница), Финској (Васа), Швајцарској (Женева и Лозана) и Италији (Милано).

Од 2010. године налази се на челу удружења Центар за унапређење уметности и културе Концепт из Ниша у коме се бави развојем и имплементацијом пројеката, као и организацијом концерата и других културних манифестација. У оквиру пројеката реализованих са овим удружењем одржала је више јавних концертних предавања са циљем приближавања савремене класичне музике широј јавности. Активна је и као музички критичар концертног живота Ниша. Редовни је учесник научних и стручних конференција у земљи и иностранству. Њене музичке критике, стручни и научни радови објављивани су у домаћој и страној периодици. Живи у Нишу, а од 2011. године ради као предавач на Високој школи струковних студија за васпитаче у Крушевцу.